CELEX: 62013TN0343
Language: lt
Date: 2013-06-28 00:00:00
Title: Byla T-343/13: 2013 m. birželio 28 d. pareikštas ieškinys byloje CN prieš Parlamentą

24.8.2013   
            
            
               LT
            
            
               Europos Sąjungos oficialusis leidinys
            
            
               C 245/14
            
         2013 m. birželio 28 d. pareikštas ieškinys byloje CN prieš Parlamentą
   
   (Byla T-343/13)
   2013/C 245/17
   Proceso kalba: italų
   
      Šalys
   
   
      Ieškovas: CN (Briumatas, Prancūzija), atstovaujamas advokato M. Velardo
   
      Atsakovas: Europos Parlamentas
   
      Reikalavimai
   
   Ieškovas Bendrojo Teismo prašo:
   
               —
            
            
               Priteisti iš Europos Sąjungos ir Europos Parlamento 1 000 eurų sumą kaip ieškovo patirtos turtinės žalos atlyginimą su palūkanomis, apskaičiuotomis taikant 6,75 % palūkanų normą,
            
         
               —
            
            
               priteisti iš Europos Sąjungos ir Europos Parlamento 4 000 eurų sumą kaip ieškovo patirtos neturtinės žalos atlyginimą su palūkanomis, apskaičiuotomis taikant 6,75 % palūkanų normą,
            
         
               —
            
            
               priteisti iš Europos Sąjungos ir Europos Parlamento advokatų ir teismų išlaidas.
            
         
      Ieškinio pagrindai ir pagrindiniai argumentai
   
   Šiuo ieškiniu CN, kuris yra į pensiją išėjęs buvęs Tarybos tarnautojas, siekia, kad būtų atlyginta turtinė ir neturtinė žala, patirta dėl to, kad Europos Parlamento interneto svetainėje, kuri prieinama ir iš išorės, buvo paskelbta jo peticijos ištrauka, kurioje nurodyti asmens duomenys, tarp kurių ir informacija apie jo sveikatos būklę ir apie tai, kad jo šeimoje yra neįgalių asmenų.
   Duomenys buvo paskelbti plačiai, nes Parlamento paskelbta peticijos ištrauka buvo prieinama įvedus ieškovo pavardę į Google paieškos sistemą.
   Nepaisydamas ieškovo prašymo Parlamentas nepašalino paskelbtų asmens duomenų ir atitinkamų veiksmų ėmėsi tik po to, kai buvo kreiptasi į teisininkus.
   Ieškovas tvirtina, kad Europos Parlamento elgesys yra neteisėtas, nes:
   
               1.
            
            
               juo pažeidžiamas Europos žmogaus teisių ir pagrindinių laisvių apsaugos konvencijos 8 straipsnis,
            
         
               2.
            
            
               Pagrindinių teisių chartijos 8 straipsnis,
            
         
               3.
            
            
               2006 m. gruodžio 13 d. priimtos ir 2010 m. gruodžio 23 d. Europos Sąjungos ratifikuotos Neįgaliųjų teisių konvencijos 22 straipsnis,
            
         
               4.
            
            
               2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2011 1 12, p. 1).